**ELŐTERJESZTÉS**

**Szombathely Megyei Jogú Város Közgyűlésének 2017. december 14-i ülésére**

**Javaslat önkormányzati rendeletek megalkotására**

Tájékoztatom a Tisztelt Közgyűlést, hogy 2018. január 1-jén hatályba lépő új törvények, törvényi rendelkezések, illetve egyéb törvényi rendelkezésekkel való harmonizáció miatt szükségessé vált Szombathely Megyei Jogú Város Önkormányzatának Közgyűlése által alkotott önkormányzati rendeletek módosítása, illetve hatályon kívül helyezése.

1. **Az általános közigazgatási rendtartásról szóló törvény hatályba lépése**

2018. január 1-jén lép hatályba az általános közigazgatási rendtartásról szóló 2016. évi CL. törvény (a továbbiakban: Ákr.), amely hatályon kívül helyezi a közigazgatási hatósági eljárás és szolgáltatás általános szabályairól szóló 2004. évi CXL. törvényt (a továbbiakban: Ket.).

Szombathely Megyei Jogú Város Önkormányzata Közgyűlésének több olyan rendelete van, amely ún. merev hivatkozással (a törvény számának és címének megjelölésével) hivatkozik a Ket.-re, ezért szükséges ezen rendeletek 2018. január 1. napjától történő módosítása, hogy ne szerepeljen a rendeletekben hatálytalan törvényre való hivatkozás.

Az érintett rendeletek az alábbiak:

* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet;
* a környezet- és természetvédelem helyi szabályairól szóló 33/2012. (XI.12.) önkormányzati rendelet;
* Szombathely Megyei Jogú Város Önkormányzata Építészeti - Műszaki Tervtanácsának létrehozásáról, működési rendjéről szóló 21/2013. (VI.6.) önkormányzati rendelet;
* a közösségi együttélés alapvető szabályairól, és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendelet;
* a Szent Márton kártyáról szóló 15/2014. (IV.24.) önkormányzati rendelet.

A módosított rendeletek a Ket.-re való merev hivatkozás helyett ún. rugalmas hivatkozással (csak a törvény szabályozási tárgykörének megjelölésével) jelölnék meg az Ákr.-t, vagyis a továbbiakban „az általános közigazgatási rendtartásról szóló törvény” kerülne a rendeletek szövegébe. Ezzel összhangban a már korábban, a Ket.-re is rugalmas hivatkozással hivatkozó, azaz „a közigazgatási hatósági eljárás és szolgáltatás általános szabályairól szóló törvényre” vonatkozó hivatkozások módosítása nem indokolt, mivel a 2 törvénynek ugyanaz a szabályozási tárgyköre.

A módosítással érintett 4 további, olyan önkormányzati rendelet is, amely alapján már nincs folyamatban lévő ügy, így már nem alkalmazható, tartalmilag kiüresedett, vagy későbbi rendelettel újraszabályozott, így ezek technikai deregulációja, hatályon kívül helyezése szükséges:

* az önkormányzati tulajdonban álló lakásokban a Házkezelési Kft-vel szemben felhalmozott díjhátralékok kezeléséről szóló 27/2001. (IX.27.) önkormányzati rendelet;
* a nem önkormányzati, nem állami tulajdonban lévő bérlakásban lakók lakbértámogatásáról szóló 20/2005. (V.26.) önkormányzati rendelet;
* az önkormányzati tulajdonban álló lakásokban a Szombathelyi Távhőszolgáltató Kft-vel szemben felhalmozott díjhátralékok kezeléséről szóló 21/2006. (VI.22.) önkormányzati rendelet;
* az önkormányzati tulajdonban álló lakásokban felhalmozott díjhátralékok kezeléséről szóló 42/2007. (XI.29.) önkormányzati rendelet.

1. **Az elektronikus ügyintézés és a bizalmi szolgáltatások általános szabályairól szóló törvény rendelkezései**

Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (a továbbiakban: Eüsztv.) 1. § 17. pontja alapján a helyi önkormányzat elektronikus ügyintézést biztosító szerv, és mint ilyen, az Eüsztv. 2. §-a alapján köteles biztosítani a feladat- és hatáskörébe tartozó ügy, valamint a jogszabály alapján biztosítandó szolgáltatásai igénybevételéhez, lemondásához vagy módosításához szükséges ügyeknek az ügyfelekkel történő elektronikus intézését. Ezen kötelezettségét az önkormányzat az Eüsztv. 108. § (1) bekezdése értelmében 2018. január 1. napjától köteles biztosítani.

Szombathely Megyei Jogú Város Közgyűlése 2005-ben – még törvényi kötelezettség hiányában – önkormányzati rendelettel tette lehetővé az egyes ügyek és szolgáltatások elektronikus úton történő intézésének lehetőségét. A rendelet a helyi adókkal kapcsolatos bejelentési és bevallási ügyek elektronikus intézését is szabályozza, amely vonatkozásban jogalkotási lehetőséget ad az önkormányzatoknak a helyi adókról szóló 1990. évi C. törvény (a továbbiakban: Htv.), illetve az adózás rendjéről szóló 2003. évi XCII. törvény (a továbbiakban: Art.). Azonban a fenti törvényi rendelkezésekkel összhangban a Htv. és az Art. felhatalmazást biztosító rendelkezései is hatályukat vesztik 2018. január 1. napján.

A törvényi rendelkezések miatt ez a tárgykör már nem szabályozható alacsonyabb szintű jogszabályban, így indokolttá vált az elektronikus hatósági ügyintézés és szolgáltatás helyi szabályozásáról szóló 33/2005. (X.27.) önkormányzati rendelet hatályon kívül helyezése, 2018. január 1. napjától.

Az I-II. pontokban foglalt módosításokat tartalmazó rendelet tervezet az előterjesztés 1. számú mellékletét képezi. A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előterjesztés 2-3. számú mellékletét képezi az előzetes hatásvizsgálat és az indokolás.

1. **A népszavazás kezdeményezéséről, az európai polgári kezdeményezésről, valamint a népszavazási eljárásról szóló törvény rendelkezései**

A népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (a továbbiakban: Nsztv.) 92. §-ában felhatalmazást kap a helyi önkormányzat képviselő-testülete, hogy rendeletben határozza meg a helyi népszavazás kezdeményezéséhez szükséges választópolgárok számát. Az Nsztv. 34. § (1) bekezdés *c)* pontja alapján az önkormányzati rendeletben meghatározott számú választópolgár nem lehet kevesebb a választópolgárok 10 százalékánál, és nem lehet több a választópolgárok 25 százalékánál.

Szombathely Megyei Jogú Város Önkormányzatának jelenleg hatályos szabályozása az alábbiak szerint rendelkezik: „A helyi népszavazást a polgármesternél kezdeményezheti a választópolgárok legalább 15 százaléka. A Közgyűlés köteles kiírni a helyi népszavazást, ha azt a választó polgárok legalább 15 százaléka kezdeményezte.”

A Vas Megyei Kormányhivatal célvizsgálatot végzett a helyi népszavazás önkormányzati rendeleti szabályozása kapcsán, amelynek során felhívta a figyelmet arra, hogy az Nsztv. a választópolgárok számának önkormányzati rendeletben történő meghatározását írja elő, ezért szükséges a szabályozások megfelelő rendeleti módosítása.

Szombathely Megyei Jogú Városban a választópolgárok száma 2017. novemberi adatok alapján 63 768 fő. Eszerint a választópolgárok minimálisan meghatározható 10 százaléka 6 377 fő, a maximális 25 százalék 15 942 fő, az eddigi szabályozásnak megfelelő 15 százalék pedig 9 565 fő. Tekintettel a választópolgárok számának folyamatos változására, javaslom 10 000 főben meghatározni a helyi népszavazás kezdeményezéséhez szükséges választópolgárok számát. A rendeletben egyúttal szükséges a korábbi szabályozás hatályon kívül helyezése is.

A helyi népszavazás kezdeményezéséhez szükséges választópolgárok számát tartalmazó rendelet tervezet az előterjesztés 4. számú mellékletét, az előzetes hatásvizsgálat és az indokolás az 5-6. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a rendeleteket megalkotni szíveskedjék.

**Szombathely, 2017. december „ ”**

|  |  |
| --- | --- |
|  | **/: Dr. Puskás Tivadar :/** |